แนวโน้มดัชนีเช้าลงตามดาวโจนส์ดิ่งหนัก
นักวิเคราะห์ฯคาดตลาดหุ้นไทยเช้านี้ปรับลงต่อตามต่างประเทศแนะถือเงินสด-จับตาประชุมเฟด
9 ส.ค. 2554

นักวิเคราะห์ฯคาดตลาดหุ้นไทยเช้านี้ปรับลงต่อตามต่างประเทศแนะถือเงินสด-จับตาประชุมเฟด
นายเจริญ เอี่ยมพัฒนธรรม ผู้อำนวยการฝ่ายวิเคราะห์ บล.เคที ซีมิโก้ กล่าวว่า ตลาดหุ้นไทยเช้านี้น่าจะปรับตัวลงต่อตามตลาดหุ้นต่างประเทศ โดยเฉพาะดัชนีหุ้นดาวโจนส์เมื่อคืนนี้ดิ่งลงหนักกว่า 600 จุด จากความกังวลที่สหรัฐถูกปรับลดอันดับความน่าเชื่อถือ ประกอบกับช่วงนี้นักลงทุนต่างชาติอยู่ระหว่างการปรับพอร์ตจึงมีโอกาสที่จะขายออกมาต่อ
ด้านปัจจัยภายในประเทศยังไม่มีประเด็นเปลี่ยนแปลง เพราะฉะนั้น หากมีปัจจัยบวกเข้ามาตลาดฯก็มีโอกาสที่จะรีบาวน์ได้ อย่างไรก็ตาม ช่วงนี้ยังคงแนะนำถือเงินสด เพื่อรอให้ตลาดฯนิ่งก่อนค่อยเข้าเลือกซื้อหุ้นใหม่ ทั้งนี้แนะนำให้ติดตามการประชุมธนาคารกลางสหรัฐ(เฟด)คืนนี้ว่าจะมีการพูดถึงมาตราการกระตุ้นเศรษฐกิจรอบใหม่หรือไม่  พร้อมให้แนวรับ 1,050 จุด แนวต้าน 1,080 จุด  
"ช่วงนี้หุ้นก็ถือว่าน่าสนใจเหมือนกัน เพราะยิ่งลงมาก็ยิ่งมี discount เพราะในเชิงพื้นฐานก็ไม่ได้มีอะไรที่เปลี่ยนแปลง อย่างไรก็ตาม ช่วงนี้แนะนำให้ถือเงินสดก่อน รอให้ตลาดนิ่งแล้วค่อยเข้าซื้อ"นายเจริญ กล่าว